Document ID: /fineweb-2-swissfilter-quality_10-filterrobots/filtered/01554.jsonl.gz/121

Дража Михаиловић је био благ, драг, интересантан, изузетно образован, храбар и веома цењен човек. Није ни налик злочинцу каквим га представљају – каже ексклузивно за “Блиц” глумац Небојша Глоговац који у серији “Равна гора” сценаристе и редитеља Радоша Бајића игра вођу четничког покрета.
Чувени глумац каже да лик Драже Михаиловића гради на основу историјских чињеница, докумената и података која је екипа серије темељно тражила и нашла о њему.
– Лик базирамо и на причама људи који су га познавали, на њиховим усменим предањима. Наравно да сам свестан одговорности коју имам и прихватам је јер је сценарио на страни истине и приче која је до сада не само скривана већ и приказивана у негативном смислу – објашњава Глоговац.
Он сматра да серија и може и треба да промени свест народа о догађајима који су се збили пре 60 година.
– Највећи део онога што смо до сада знали и учили јесте углавном била пропаганда победника. Народ не да не зна довољно, него не зна ништа о томе каква је то била војска, каква организација и шта су ти људи покушавали. То је била редовна војска затечена ратом. Сценарио се базира на истини. Поштен је, не фаворизује нити велича ниједну страну. Говори о томе како се окренуо брат против брата. Серија пружа могућност да разумемо и једне и друге. Пружа и могућност да се извинимо, помиримо и опростимо једни другима јер ћемо тако лакше наставити даље.
Сценарио прати дешавања од почетка рата и расула у војсци које је настало када је остала без поглавара, младог краља који је због личне сигурности склоњен у Лондон. Михаиловић је у таквим околностима покушао да обезглављену и расуту војску организује у неку врсту гериле јер је то у датим околностима био једини могући начин ратовања против нациста.
Против серије “Равна гора” протестовали су и чланови Савеза удружења бораца народноослободилачког рата.
– Не знам како неко може протестовати против нечега што још није ни направљено ни виђено. Стварно не знам који им је основ за протест. Вероватно им не одговара што су 50 година живели на основу тих неколико година ратовања и имали те борачке пензије, привилегије и разне заслуге, што заслужене, што незаслужене. Сада вероватно желе да одбране ту своју позицију. И то је с једне стране разумљиво, али с друге стране треба чути истину – објашњава Глоговац. Извор: Блиц